Drawwer kom op vrou se lyk afDie polisie op die toneel. Foto: CERT ŉ Centurion-inwoner het Dinsdagoggend op die liggaam van ŉ vrou afgekom toe sy gaan draf het. Kapt. Dave Miller, woordvoerder van die Lyttelton-polisie, het aan Maroela Media gesê die voorval het omstreeks 06:20 in Basheestraat in Doringkloof plaasgevind. “ŉ Onbekende vrou, vermoedelik in haar 40’s en ŉ huiswerker, is dood toe sy met ŉ skerp voorwerp gesteek is,” het Miller gesê. “ŉ Inwoner wat gaan draf het, het op haar liggaam afgekom en die polisie ontbied. Die motief vir die moord blyk in dié stadium ŉ straatrooftog te wees. Die polisie se forensiese eenheid is egter nog op die toneel en sal alle moontlikhede vir die aanval ondersoek.” Miller het gesê voorlopige inligting dui daarop dat die vrou deur ŉ skraal man in donker klere aangeval is. Die man het vermoedelik in die rigting van Jeanlaan gevlug en die polisie het ŉ soektog na die verdagte van stapel gestuur. Die polisie ondersoek ŉ saak van moord. Miller het ŉ beroep op die publiek gedoen om te alle tye wanneer hulle gaan stap van hul omgewing bewus te wees. “As jy vermoed iemand agtervolg jou of nader jou van voor af, steek die straat oor. As die persoon ook die straat oorsteek, roep dadelik om hulp,” het hy gesê. Paramedici op die toneel. Foto: CERT